Claudia Ancapán

Claudia Sayen Jacqueline Ancapán Quilape (Santiago, 1976ko abuztuaren 2a) maputxe jatorriko txiletar emagina eta trans aktibista da.

 Bizitza 
Claudia Ancapán 1976ko abuztuaren 2an jaio zen Santiagon, maputxe jatorriko familia protestante batean, eta geroago Los Muermosera joan zen bizitzera. Jaiotzez gizonezko generoa esleitu zioten, baina hiru urterekin hasi zen bere burua neska gisa adierazten. Bost urterekin bizitza bikoitza izatera behartuta egon zen, pribatuan neska gisa eta publikoan «mutil» gisa bere burua adieraziz. Lehen hezkuntzan zehar, jazarpena pairatu zuen eta noizean behin jipoitua izan zen.

1990eko hamarkadan, Ancapánek obstetrizia ikasi zuen Txileko Unibertsitate Australean. Ikasten ari zela, tratamendu hormonala ikertzen eta emagin-ikasle gisa eskura zituen hormonekin bere burua tratatzen hasi zen. 2005eko azaroaren 5ean, oraindik unibertsitate-ikaslea zela, Valdiviako talde neonazi batek eraso egin zion eta hiriko ibaietako baten ondoan zegoen zabortegi batean abandonatu zuen.

2007an aita hil zitzaion, eta momentu horretan Claudiak bere genero-identitatea erabat onartzen hastea erabaki zuen. Urte berean arrakastaz graduatu zen unibertsitatean, eta 2011ra arte gizon gisa lan egin zuen. Behin betiko Claudia izena hartu zuenean, konturatu zen zaila zela lana aurkitzea emakume transgenero batentzat. Bitartean sukaldari lanetan aritu zen Santiagoko janari azkarreko jatetxe batean.

2013ko ekainean, The Clinic aldizkarian argitaratutako erreportaje bati esker ospe nazionala lortu zuen. Geroago lana aurkitu zuen eta Txileko trans komunitateari aktiboki laguntzen hasi zen. Genero-berdintasunaren ideia sustatzeko egindako ahaleginak herrialdeko aktibista transgenerorik eragingarrienetako bat izatera eraman zuten.

2018an Claudia tocada por la luna dokumentala estreinatu zen Amor Festivalen eta OutfestPerún. 2019ko abuztuaren 22an areto komertzialetan estreinatu zen. 2021ean Claudiaren biografia Cuentos de buenas noches para niñas rebeldes liburuaren Txileko bertsioan sartu zen.

 Erreferentziak 

 Kanpo estekak 

Kategoria:Santiagotarrak (Txile)
Kategoria:Maputxeak
Kategoria:Emakume transgenero eta transexualak
Kategoria:Emaginak
Kategoria:LGBT ekintzaileak
Kategoria:Txileko giza eskubideen aldeko ekintzaileak
Kategoria:Giza eskubideen aldeko emakumeak